钦定古今图书集成/明伦汇编/官常典/第566卷 > 徐的
## 钦定古今图书集成/明伦汇编/官常典/第566卷 > 徐的

按《宋史》本传，的字公准，建州建安人。擢进士第，补钦州军事推官。钦土烦郁，人多死瘴疠，的见转运使郑
天监请曰：“徙州濒水可无患，请转而上闻。”从之。天监
因奏留的使办役。的短衣持挺，与役夫同劳苦，筑城
郭，立楼橹，以备战守。画地居军民，为府舍、仓库、沟渠、
廛肆之类，民皆便之。迁大理寺丞，知吴县，移梁山军，
通判常州。属岁饥，出米为糜粥，以食饿者。累迁尚书
屯田员外郎、知临江军，擢广南西路提点刑狱。安化
州蛮攻杀将吏，所部卒畏诛，谋欲叛的。驰骑至宜州，
慰晓之曰：“尔曹亡惧，能出力讨贼，犹可立功以自赎，
若朝叛则夕死，非计也。”众皆敛手听命。奏复澄海忠
敢军，后皆获其用。改知舒州，徙荆湖北路转运使。辰
州蛮彭士义为寇，的开示恩信，蛮党悔过自归，摄江
陵府事。城中多恶少年，欲为盗，辄夜纵火，火一夜十
数发。的籍其恶少年姓名，使相保任，曰：“尔辈逓相察，
不然，皆尔罪也。”火遂息。太子洗马欧阳景猾横不法，
为里人害，的发其奸，窜之岭外。以兵部员外郎为淮
南、江、浙、荆湖制置发运副使。奏“通泰州海安、如皋县
漕河。”诏未下，的以便宜调兵夫濬治之，出滞盐三百
万，计得钱八百万缗，遂为制置发运使。军贼王俭起
山东，转掠淮南，的团兵待之。会青州改遣裨将傅永
吉追杀入历阳，的与赏，迁工部郎中。复治泰州西溪
河，发积盐，加直昭文馆。区希范、蒙赶寇衡、湘，命的招
抚之，既至，再宿，会蛮酋相继出降，三司以郊祠近，宜
召还计事。既还，蛮复叛。除度支副使、荆湖南路安抚
使。至桂阳，降者复众。其钦景石碍、华阴、水头诸洞不
降者，的皆讨平之，斩其酋熊可清等千馀级，卒于桂
阳。